***Άγρυπνος στο Σιάτλ*** (αγγλικά: *Sleepless in Seattle*) είναι αμερικανική κινηματογραφική ταινία, αισθηματική κομεντί παραγωγής 1993. Τη σκηνοθεσία ανέλαβε η Νόρα Έφρον και το σενάριο έγραψε η ίδια μαζί με τους Ντέιβιντ Σ. Γουόρντ και Τζεφ Αρτς. Πρωταγωνιστούν οι Τομ Χανκς και Μεγκ Ράιαν. Ο Σαμ έχασε πρόσφατα τη σύζυγό του και ο γιος του, ο Τζόνα, ανυπομονεί ο πατέρας του να βρει μια νέα συντροφιά. Ένα βράδυ μιλάει κρυφά σε μια ραδιοφωνική εκπομπή για τον πατέρα του, με αποτέλεσμα πολλές γυναίκες σε όλη την Αμερική να συγκινηθούν και να καταφτάνουν στο σπίτι τους στο Σιάτλ. Μία από αυτές τις γυναίκες είναι η Άνι, η οποία αν και αρραβωνιασμένη, κάτι την προκαλεί να γνωρίσει τον Σαμ.

Το *Άγρυπνος στο Σιάτλ* είναι εμπνευσμένο από την ταινία *Μεγάλε μου Έρωτα* (An Affair to Remember, 1957) και αποσπάσματα από αυτήν χρησιμοποιήθηκαν σε σημαντικές σκηνές της ταινίας. Η συνάντηση των δύο πρωταγωνιστών στο φινάλε της ταινίας στο Εμπάιρ Στέιτ Μπίλντινγκ αποτελεί αναφορά στη συνάντηση των Κάρι Γκραντ και Ντέμπορα Κερ στο *Μεγάλε μου Έρωτα* η οποία δεν πραγματοποιείται εξαιτίας ενός τροχαίου ατυχήματος που συνέβη στο χαρακτήρα της Κερ.

Η ταινία κυκλοφόρησε στους κινηματογράφους στις 25 Ιουνίου 1993. Απέσπασε θετικά σχόλια από τους κριτικούς και έγινε μεγάλη εισπρακτική επιτυχία, συγκεντρώνοντας 227,9 εκατομμύρια δολάρια παγκοσμίως. Έλαβε δύο υποψηφιότητες για Όσκαρ στις κατηγορίες Πρωτότυπου Σεναρίου και Τραγουδιού και τρεις για Χρυσή Σφαίρα.

Πλοκή
-----

Ο Σαμ Μπάλντουιν, ένας αρχιτέκτονας από το Σικάγο, χάνει τη σύζυγό του, Μάγκι, από καρκίνο. Αυτός και ο μικρός του γιος Τζόνα, αρχίζουν μια νέα ζωή στο Σιάτλ, αλλά ο Σαμ ακόμα πενθεί. 

Δεκαοχτώ μήνες μετά, την Παραμονή Πρωτοχρονιάς του 1992, ο Τζόνα, ο οποίος θέλει ο πατέρας του να βρει μια καινούρια σύζυγο, τηλεφωνεί σε μια ραδιοφωνική εκπομπή. Ο Τζόνα πείθει τον Σαμ να βγει στον αέρα να μιλήσει για το πόσο του λείπει η Μάγκι. Εκατοντάδες γυναίκες από όλη τη χώρα που ακούνε την εκπομπή και συγκινούνται από την ιστορία του, του στέλνουν γράμματα.

Μία από τις ακροάτριες είναι η Άνι Ριντ, ρεπόρτερ της εφημερίδας Baltimore Sun. Είναι αρραβωνιασμένη με τον Γουόλτερ αλλά αισθάνεται ότι κάτι λείπει από τη σχέση τους. Αφού παρακολουθεί την ταινία *Μεγάλε μου Έρωτα*, η Άνι γράφει ένα γράμμα προτείνοντας στον Σαμ να τη συναντήσει στην κορυφή του Εμπάιρ Στέιτ Μπίλντινγκ τη μέρα του Αγίου Βαλεντίνου. Δεν το στέλνει αλλά η φίλη της και συντάκτρια Μπέκι, το στέλνει γι' αυτήν και στέλνει την Άνι στο Σιάτλ με αφορμή να κάνει ένα ρεπορτάζ για τις ραδιοφωνικές εκπομπές.

Ο Σαμ αρχίζει να βγαίνει ραντεβού με μια συνάδελφό του, τη Βικτόρια, την οποία ο Τζόνα δεν συμπαθεί. Ο Τζόνα, οπαδός του μπέιζμπολ, διαβάζει το γράμμα της Άνι και του αρέσει που αναφέρει την ομάδα Baltimore Orioles αλλά αποτυγχάνει να πείσει τον πατέρα του να πάει στη Νέα Υόρκη να συναντήσει την Άνι. Με τη συμβουλή της φίλης του Τζέσικα, ο Τζόνα απαντά στην Άνι, λέγοντας ότι συμφωνεί με τη συνάντηση στη Νέα Υόρκη.

Ενώ αφήνει τη Βικτόρια στο αεροδρόμιο, ο Σαμ βλέπει την Άνι να αποβιβάζεται από την πτήση της, αλλά δεν έχει ιδέα ποια είναι. Η Ανι παρακολουθεί τον Σαμ και τον Τζόνα να παίζουν στην παραλία μαζί αλλά νομίζει ότι η αδερφή του Σαμ, Σούζι που είναι μαζί τους, είναι η κοπέλα του. Ο Σαμ την αναγνωρίζει από το αεροδρόμιο και τη χαιρετάει. Η Άνι τον χαιρετάει και αυτή πριν φύγει. Αποφασίζει ότι είναι ανόητη και πηγαίνει στη Νέα Υόρκη να βρει τον Γουόλτερ και να περάσει μαζί του τη μέρα του Αγίου Βαλεντίνου.

Με τη βοήθεια της Τζέσικα, ο Τζόνα πηγαίνει στη Νέα Υόρκη χωρίς την άδεια του πατέρα του και πηγαίνει στο Εμπάιρ Στέιτ Μπίλντινγκ να βρει την Άνι. Ο Τζόνα πηγαίνει στο παρατηρητήριο και ρωτάει κάθε γυναίκα που είναι μόνη της αν είναι η Άνι. Ο Σαμ, ακολουθεί τον Τζόνα και τον βρίσκει στο παρατηρητήριο. Εν τω μεταξύ, η Άνι βλέπει τον ουρανοξύστη από το εστιατόριο όπου δειπνεί με τον Γουόλτερ και του ομολογεί τις αμφιβολίες της γι' αυτόν. Φιλικά διαλύουν τον αρραβώνα τους. Η Άνι τότε τρέχει στο Εμπάιρ Στέιτ Μπίλντινγκ αλλά το παρατηρητήριο έχει κλείσει. Η Άνι πείθει το φύλακα να της επιτρέψει να περάσει και φτάνει τη στιγμή που οι πόρτες του ασανσέρ κλείνουν με τον Σαμ και τον Τζόνα μέσα.

Παρά το γεγονός ότι το παρατηρητήριο είναι κλειστό, η Άνι πείθει το χειριστή του ασανσέρ να την αφήσει να ρίξει μια γρήγορη ματιά. Βρίσκει ένα σακίδιο που ξέχασε ο Τζόνα. Εκείνη τη στιγμή, οι Σαμ και Τζόνα βγαίνουν από το ασανσέρ και οι τρεις τους συναντιούνται για πρώτη φορά. Ο Τζόνα τη ρωτάει αν είναι η Άνι. Η Άνι λέει ναι και ο Τζόνα χαμογελάει. Ο χειριστής του ασανσέρ ξεροβήχει. Ο Σαμ προτείνει να φύγουν, χωρίς να κάνει ξεκάθαρο τι εννοεί, μέχρι που της δίνει το χέρι του και της λέει "Πάμε;". Οι τρεις τους μπαίνουν στο ασανσέρ και κατεβαίνουν μαζί.

Ηθοποιοί και Χαρακτήρες
-----------------------

* Τομ Χανκς στο ρόλο του *Σαμ Μπάλντουιν*
* Μεγκ Ράιαν στο ρόλο της *Άνι Ριντ*
* Μπιλ Πούλμαν στο ρόλο του *Γουόλτερ*
* Ρος Μάλινγκερ στο ρόλο του *Τζόνα*
* Ρόζι Ο'Ντόνελ στο ρόλο της *Μπέκι*
* Γκάμπι Χόφμαν στο ρόλο της *Τζέσικα*
* Βίκτορ Γκάρμπερ στο ρόλο του *Γκρεγκ*
* Ρίτα Γουίλσον στο ρόλο της *Σούζι*
* Μπάρμπαρα Γκάρικ στο ρόλο της *Βικτόρια*
* Κάρεϊ Λόουελ στο ρόλο της *Μάγκι*
* Ρομπ Ράινερ στο ρόλο του *Τζέι*
* Ντέιβιντ Χάιντ Πιρς στο ρόλο του *Ντένις*
* Ντέινα Άιβι στο ρόλο της *Κλερ*
* Κέβιν Ο' Μόρισον στο ρόλο του *Κλιφ*

Box office
----------

Με προϋπολογισμό 21.000.000 δολάρια, η ταινία *Άγρυπνος στο Σιάτλ* έκανε άνοιγμα τριημέρου στη 2η θέση συγκεντρώνοντας 17,2 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 126,8 εκατομμύρια δολάρια και στον υπόλοιπο κόσμο οι εισπράξεις άγγιξαν τα 101,1 εκατομμύρια δολάρια. Παγκοσμίως απέφερε 227,9 εκατομμύρια δολάρια. Ήταν 5η μεγαλύτερη εισπρακτική επιτυχία στις Ηνωμένες Πολιτείες για το 1993 και η 8η παγκοσμίως.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Πρωτότυπο Σενάριο | Νόρα Έφρον, Ντέιβιντ Σ. Γουόρντ & Τζεφ Αρτς | υποψηφιότητα |
| Τραγούδι (A Wink and a Smile)  | Χάρι Κόνικ Τζούνιορ | υποψηφιότητα |
| Χρυσές Σφαίρες | Καλύτερη Ταινία - Κωμωδία/Μιούζιακλ |  | υποψηφιότητα |
| Α' Ανδρικού Ρόλου - Κωμωδία/Μιούζιακλ | Τομ Χανκς | υποψηφιότητα |
| Α' Γυναικείου Ρόλου - Κωμωδία/Μιούζιακλ | Μεγκ Ράιαν | υποψηφιότητα |
| BAFTA | Πρωτότυπο Σενάριο | Νόρα Έφρον, Ντέιβιντ Σ. Γουόρντ & Τζεφ Αρτς | υποψηφιότητα |
| Μουσική | Μαρκ Σάιμαν | υποψηφιότητα |
|

Παραπομπές
----------

1. ↑  www.filmaffinity.com/es/film344568.html. Ανακτήθηκε στις 7  Απριλίου 2016.
2. 1 2 3  stopklatka.pl/film/bezsennosc-w-seattle. Ανακτήθηκε στις 7  Απριλίου 2016.
3. 1 2 3 4 5 6  bbfc.co.uk/releases/sleepless-seattle-film. Ανακτήθηκε στις 7  Απριλίου 2016.
4. ↑  www.metacritic.com/movie/sleepless-in-seattle. Ανακτήθηκε στις 7  Απριλίου 2016.
5. 1 2  www.allocine.fr/film/fichefilm\_gen\_cfilm=8649.html. Ανακτήθηκε στις 7  Απριλίου 2016.
6. ↑  www.interfilmes.com/filme\_14475\_sintonia.de.amor.html%E2%80%8E. Ανακτήθηκε στις 7  Απριλίου 2016.
7. 1 2 3 4 5 6  www.imdb.com/title/tt0108160/fullcredits. Ανακτήθηκε στις 7  Απριλίου 2016.
8. ↑  www.siamzone.com/movie/m/1525. Ανακτήθηκε στις 7  Απριλίου 2016.
9. 1 2 3 4 5 6 7 8  (Τσεχικά) *Česko-Slovenská filmová databáze*. 2001.
10. ↑  www.nytimes.com/2006/09/21/movies/21nykvist.html.
11. ↑  Owen Gleiberman (26 Ιουλίου 2007). «Sleepless in Seattle (1993)». *Entertainment Weekly*. Αρχειοθετήθηκε από το πρωτότυπο στις 7 Ιουνίου 2011. Ανακτήθηκε στις 17 Οκτωβρίου 2012.
12. ↑  «Άγρυπνος στο Σιάτλ στο Rotten Tomatoes». *Rotten Tomatoes*. Ανακτήθηκε στις 17 Οκτωβρίου 2012.
13. 1 2 3 4 5  «Άγρυπνος στο Σιάτλ στο Box Office Mojo». *Box Office Mojo*. Ανακτήθηκε στις 17 Οκτωβρίου 2012.
14. 1 2  «The 66th Academy Awards (1994) Nominees and Winners». oscars.org. 21 Μαρτίου 1994. Ανακτήθηκε στις 17 Οκτωβρίου 2012.
15. 1 2  «The 51st Annual Golden Globe Awards (1994)». goldenglobes.org. Αρχειοθετήθηκε από το πρωτότυπο στις 14 Φεβρουαρίου 2012. Ανακτήθηκε στις 17 Οκτωβρίου 2012.
16. ↑  «1993 DOMESTIC GROSSES». *Box Office Mojo*. Ανακτήθηκε στις 17 Οκτωβρίου 2012.
17. ↑  «1993 WORLDWIDE GROSSES». *Box Office Mojo*. Ανακτήθηκε στις 17 Οκτωβρίου 2012.
18. ↑  «BAFTA Awards». *IMDb*. Ανακτήθηκε στις 17 Οκτωβρίου 2012.

Εξωτερικοί σύνδεσμοι
--------------------

* *Άγρυπνος στο Σιάτλ*   στην IMDb (Αγγλικά)